 NA LABAAN SHABAAN KUKURU kakara na mbio za paka na panya baina ya makachero na mshukiwa wa kashfa ya dhahabu Jonathan Okoth Opande almaarufu Okoth Magawi zimefika utepeni, Idara ya Upelelezi wa Jinai (DCI) ikisema mshukiwa huyo amekuwa akikwepa mitego ya polisi mara kadhaa. “Opande kwa jina jingine Chairman/Kiongozi, alishushwa kutoka kwenye ndege ya Kenya Airways (KQ) iliyokuwa inaelekea Kisumu Ijumaa mchana, baada ya wapelelezi kupata fununu ya safari yake,” DCI ikasema kwenye mtandao wa kijamii wa X. Mshukiwa huyu alijitosa katika kinyang’anyiro cha kuwania ubunge wa Nyakach lililoko Kaunti ya Kisumu bila mafanikio. Majasusi wamekuwa mbioni kumsaka ili ajibu mashtaka dhidi yake. Anatuhumiwa kwa kuwatapeli raia wawili wa Thailand zaidi ya Sh13 milioni katika dili feki ya dhahabu. “Messrs Kitvisit Songsri na Nutsaphol Songsri waliwasilisha malalamishi katika Ubalozi wa Thailand mnamo Aprili 2023 wakisema walilaghaiwa pesa bila kupata dhahabu,” DCI ikaeleza ikitaja mshukiwa hujitambulisha kuwa Afisa Mkuu Mtendaji (CEO) wa Kampuni ya Blu Afrique LTD. Waathiriwa hawa waliingia nchini Aprili 17 kufunga biashara ya dhahabu walipogundua baadaye wameingia katika orodha ya waliotapeliwa katika dili feki ya dhahabu. Inaripotiwa kuwa wawili hao walitambulishwa kwa ‘Kiongozi’ na mshukiwa mwingine wa ulanguzi kwa jina Fred Obach Oliech aliyekamatwa Agosti 23 na kufikishwa kizimbani. Msako katika makazi ya mshukiwa eneo la Gatina, Lavington, jijini Nairobi, ulifanikisha kupatakina kwa mihuri ya Mamlaka ya Ushuru Nchini (KRA), surupwenye yenye nembo ya Wizara ya Madini, ratili ya kidijitali miongoni mwa vitu vingine. Opande anazuiliwa katika kituo cha polisi cha Buruburu akisubiri kufikishwa mahakamani Jumatatu. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  